b'\n_START_ARTICLE_\nPape\xc5\xbe Poncijan\n_START_SECTION_\n\xc5\xbdivljenjepis\n_START_PARAGRAPH_\nUrbanov naslednik Poncijan   je v relativnem miru vodil Cerkev pet let. Ko je marca 235 z voja\xc5\xa1kim udarom pri\xc5\xa1el na oblast Maksimin Tra\xc4\x8dan, se je spet za\xc4\x8delo preganjanje kristjanov. Cesar je preganjal \xc5\xa1e posebej cerkvene predstojnike in dal pomoriti kr\xc5\xa1\xc4\x8danske dvorjane. Preganjanje je ob podpihovanju poganskih mno\xc5\xbeic divjalo zlasti v Mali Aziji. Poncijan je bil skupaj s protipape\xc5\xbeem Hipolitom pregnan na prisilno delo v sardinske rudnike svinca._NEWLINE_\xc4\x8cas njegovega vladanja lahko to\xc4\x8dno dolo\xc4\x8dimo. Zanj imamo dva trdna vira: \xe2\x80\x9eCerkveno zgodovino\xe2\x80\x9d zgodnjega kr\xc5\xa1\xc4\x8danstva zgodovinarja Evzebija ter epitaf (napis) na Coemeterium Callisti (Kalistovem pokopali\xc5\xa1\xc4\x8du), kjer je omenjeno njegovo ime. Ob raziskovanju katakomb 1909 so na\xc5\xa1li grob z njegovim napisom v gr\xc5\xa1\xc4\x8dini: "Pontianos, episk (Pontianos, episkopos, tj: Poncijan, \xc5\xa1kof)".\n_START_SECTION_\nSmrt in \xc4\x8de\xc5\xa1\xc4\x8denje\n_START_PARAGRAPH_\nNa Sardiniji je Poncijan na otoku Tavolara umrl zaradi ne\xc4\x8dlove\xc5\xa1kih razmer. 28. septembra 235 se je v izgnanstvu odpovedal slu\xc5\xbebi rimskega \xc5\xa1kofa. Poncijanovo truplo so prenesli v Rim in ga v \xc4\x8dasu Fabijana (236-250) pokopali v Kalistovih katakombah.\n_START_SECTION_\nOcena\n_START_PARAGRAPH_\n28. september 235 je prvi zgodovinsko popolnoma zanesljiv datum v zgodovini pape\xc5\xbeev. Poncijan je tudi prvi pape\xc5\xbe, ki se je odpovedal svoji slu\xc5\xbebi. Skupaj z njim je bil pregnan tudi protipape\xc5\xbe Hipolit, ki se je v hudem skupnem trpljenju vrnil v ob\xc4\x8destvo vesoljne Cerkve.'